Diari Oficial de la Generalitat Valenciana


Sumari del DOGV 6765, del 02-05-2012 (2012/4205)

RESOLUCIÓ de 27 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni d'assistència jurídica entre la Generalitat (Conselleria de Presidència, Advocacia General) i la Fundació Comunitat Valenciana-Regió Europea.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4205


Data del document
:   27-04-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 27 d'abril de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni d'assistència jurídica entre la Generalitat (Conselleria de Presidència, Advocacia General) i la Fundació Comunitat Valenciana-Regió Europea. [2012/4205]  
La Generalitat (Conselleria de Presidència, Advocacia General) i la Fundació Comunitat Valenciana-Regió Europea han subscrit, després de la tramitació prèvia reglamentària, el 10 d'abril de 2012, el conveni per a la prestació d'assistència jurídica.  
D'acord amb les raons de conveniència al·legades, procedeix la publicació en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 280/2012, i que figura com a annex d'esta resolució.  
  
València, 27 d'abril de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
Conveni d'assistència jurídica entre el Consell de la Generalitat (Conselleria de Presidència, Advocacia General) i la Fundació Comunitat Valenciana-Regió Europea  
  
València, 10 d'abril de 2012  
  
Reunits  
D'una banda, José Ciscar Bolufer, conseller de Presidència i vicepresident del Consell, que actua en nom i representació de la Generalitat.  
  
I, de l'altra banda, M. Victoria Palau Tárrega, directora general de Relacions amb la Unió Europea i directora de la Fundació Comunitat Valenciana-Regió Europea, que intervé en nom i representació d'esta fundació, constituïda sense finalitat lucrativa i de duració indefinida, sota la tutela del protectorat que exercix la Generalitat d'acord amb el que disposa la legislació, i que es regula pel que disposen els seus estatuts, Text Refós de data 28 d'octubre de 2011.  
  
Manifesten  
Primer. L'Advocacia General de la Generalitat és l'òrgan al qual correspon l'exercici de les funcions d'assistència jurídica que establix la Llei 10/2005, de 9 de desembre, d'Assistència Jurídica de la Generalitat. A este efecte, l'Advocacia General disposa dels elements personals i els mitjans materials adequats per a dur a terme la funció dita.  
  
Segon. La Fundació Comunitat Valenciana-Regió Europea està interessada que l'Advocacia General de la Generalitat li preste assistència jurídica en els termes que preveu la Llei 10/2005, de 9 de desembre, d'Assistència Jurídica a la Generalitat.  
Tercer. A fi de regular les condicions de prestació d'esta assistència jurídica de la manera prevista per l'ordenament jurídic, els compareixents subscriuen este conveni, d'acord amb les clàusules següents.  
  
  
Clàusules  
  
Primera  
L'Advocacia General presta a la Fundació Comunitat Valenciana -Regió Europea l'assistència jurídica consistent en l'assessorament en dret i la representació i defensa en juí per mitjà dels advocats de la Generalitat o funcionaris habilitats per l'advocada general.  
  
L'assistència jurídica a què es referix este conveni està sotmesa plenament a les normes del dret administratiu, sense que afecte les relacions de servici del personal adscrit a l'Advocacia General.  
  
  
  
Segona  
Sense perjuí del que disposa la clàusula anterior, la Fundació Comunitat Valenciana - Regió Europea es reserva la facultat de ser assessorada, representada i defesa per un advocat i, si és el cas, un procurador especialment designats a este efecte d'acord amb les normes processals comunes, sense perjuí que l'assistència jurídica externa que, si és el cas, es vulga contractar, s'haja de subjectar a les condicions establides en l'article 4 de la Llei 10/2005, de 9 de desembre, d'Assistència Jurídica a la Generalitat.  
  
Tercera  
La petició d'assistència jurídica es canalitza a través de l'advocat coordinador designat a este efecte per l'advocada general.  
  
Quarta  
Tots els òrgans de la Fundació Comunitat Valenciana-Regió Europea han de prestar la col·laboració necessària per a la realització de les funcions d'assistència jurídica requerides, amb la celeritat exigida en cada moment. A este efecte l'entitat ha de designar un representant que assumirà les funcions de coordinació i relació amb els advocats coordinadors.  
  
Quinta  
Este conveni tindrà vigència a partir del dia 1 del mes següent a la subscripció, i acaba el 31 de desembre d'enguany. No obstant això, si no hi ha cap denúncia expressa de qualsevol de les parts comunicada amb una antelació de tres mesos a la finalització inicial o a la de cada una de les pròrrogues, s''entén prorrogat tàcitament per anys naturals. Cada una de les pròrrogues acaba el 31 de desembre de cada any.  
  
  
Sexta  
Com a compensació del servici d'assistència jurídica a què es referix este conveni, la Fundació Comunitat Valenciana - Regió Europea satisfarà a l'Advocacia General la quantitat de tres mil sis-cents (3.600) euros anuals, pagadors a quadrimestres vençuts en els cinc primers dies naturals dels mesos de maig, setembre i gener de cada any, i s'actualitzarà anualment, a partir del primer període de vigència del conveni, d'acord amb la variació de l'Índex General de Preus de Consum (IPC).  
  
En el primer any de vigència, la quantitat pactada es reduirà en proporció als mesos transcorreguts, s'ha d'abonar la quantitat que corresponga en els mesos restants.  
La quantitat anual pagadora esmentada abans pot ser objecte de revisió a partir del primer any de vigència i de mutu acord entre les parts, segons el nombre i la importància dels assumptes.  
La compensació a què es referix esta clàusula pot generar crèdit pel seu import en els estats d'ingressos corresponent a la Conselleria de Presidència de la Generalitat. A este efecte, i una vegada acreditat l'ingrés en el Tresor Públic de la compensació econòmica, la Conselleria d'Economia, Hisenda i Ocupació ha de tramitar un expedient oportú de modificació pressupostària per este concepte.  
  
  
Sèptima  
En els processos en què hi haja condemnes en costes s'apliquen les regles següents:  
1. Quan el condemnat en costes siga la Fundació Comunitat Valenciana-Regió Europea, correspon a la fundació l'abonament de les causades a la part contrària.  
2. Quan la condemnada en costes siga la part contrària, l'import de les causades a la Fundació Comunitat Valenciana-Regió Europea s'ingressarà a favor de l'Advocacia General de la Generalitat, i se li ha de donar la destinació i l'efectes previstos en la clàusula anterior.  
  
Octava  
L'aplicació i execució d'este conveni no té cap incidència en la dotació de tots i cada un dels capítols de gastos assignats a la Conselleria de Presidència, en la data de publicació del conveni i en tots els casos ha de ser atés amb els mitjans personals i materials de la conselleria esmentada.  
  
I, perquè conste, i com a mostra de conformitat, firmen este conveni en doble exemplar al lloc i en la data indicats en l'encapçalament.  
  
  
El conseller de Presidència i vicepresident del Consell: José Ciscar Bolufer.  
La directora de la Fundació Comunitat Valenciana-Regió Europea: M. Victoria Palau Tárrega.